# Amadeu Casellas Ramón

Amadeu Casellas Ramón és un home vinculat a l'anarquisme des dels 14 anys. Des de 1976, va protagonitzar múltiples atracaments a bancs; per finançar les lluites obreres i socials, i repartir els diners entre organitzacions i persones que ho necessitaven. La premsa va arribar a anomenar-lo "el Robin Hood espanyol".
Va ser capturat per primera vegada el 1979 i tancat en la presó Model de Barcelona. Va sortir el 1981; i, a causa de la seva reincidència com a atracador, va tornar a ser condemnat a presó el 1982; i, una vegada més, el 1985, condemna aquesta última que encara no s'ha acabat. Militant de la COPEL (Coordinadora de Presos en Lucha), va protagonitzar nombrosos motins a les presons, per lluitar per les millores dels drets dels presos.
A la primavera i a l'estiu de 2008, sol·licita que se li apliqui el tercer grau penitenciari per haver esgotat ja el màxim d'anys legal d'estada a la presó i, per tant, correspondre per llei. Davant la negativa de les institucions penitenciàries, protagonitza una duríssima vaga de fam que dura gairebé 80 dies. Amb el suport de col·lectius anarquistes com Creu Negra Anarquista i la Confederació Nacional del Treball (CNT) —sindicat al qual pertany—, tenen lloc nombroses accions per la seva llibertat; i aconsegueix, finalment, que les autoritats penitenciàries es comprometin a iniciar els tràmits per a l'aplicació del tercer grau, amb la qual cosa Amadeu va finalitzar la vaga de fam.
El 20 d'abril de 2009 comença una altra vaga de fam, en demorar les institucions la negociació dels seus permisos. La vaga va ser suspesa per motius poc clars, però va reprendre-la posteriorment el 24 de maig declarant que no pensava posar fi al dejuni fins que no fos alliberat. Així va reprendre durant uns dies més la vaga de fam, i es van dur a terme constants activitats en suport seu des de l'exterior, promogudes fonamentalment pels anarquistes i la CNT, i arribà a tenir el seu cas una certa rellevància social de tipus mediàtic.
El 20 d'octubre de 2009, una seixantena d'artistes i entitats socials signen un manifest enviat a la consellera Montserrat Tura per demanar l'excarceració d'Amadeu. Entre els signants, a més de Joan Tardà, hi ha els cantants Gerard Quintana, Manu Chao, Natxo Tarrés i Francesc Ribera, Titot, el cineasta Antonio Chavarrías, l'escriptor Matthew Tree, el promotor cultural Jordi Gratacós i la presidenta de la Federació d'Associacions de Veïns de Barcelona, Eva Fernández, entre d'altres.
El 9 de març del 2010, Amadeu Casellas surt de la presó, després que se li computessin els anys de presó preventiva com a condemna ferma.
El maig de 2010, l'Audiència de Barcelona ha condemnat a tres anys de presó Amadeu Casellas i aquest cop també a la seva companya. Segons la sentència, se'ls condemna per un intent frustrat d'introduir dos sobrets d'heroïna durant un vis-a-vis l'any 2008.
Un cop en llibertat, Amadeu escriu un llibre, en el qual relata la seva experiència, titulat Un reflejo de la sociedad. Crónica de la experiencia en las cárceles de la democracia, editat per l'editorial anarquista El grillo Libertario.

## Referències

* 1 2 Les reixes de la democràcia Article periodístic sobre la vida d'Amadeu Casellas
* ↑ «¡Amadeu Casellas está ya fuera de la cárcel!» (en castellà). CNT, 16-03-2010. Arxivat de l'original el 24 de desembre 2010. [Consulta: 9 abril 2011].
* 1 2 Després de 76 dies en vaga de fam Amadeu abandona la vaga després del compromís del tercer grau
* ↑ «En solidaritat amb Amadeu Casellas». Arxivat de l'original el 2009-06-24. [Consulta: 16 juliol 2009].
* ↑ Vídeo recopilatori d'accions en solidaritat amb Amadeu Casellas
* ↑ Especial en La Haine: Situació del pres anarquista Amadeu Casellas Ramón
* ↑ Amadeu Casellas abandona de moment la vaga de fam
* ↑ Amadeu Casellas està de nou en vaga de fam
* ↑ Al blog Llibertat Amadeu Casellas es pot fer un seguiment de la situació del pres en l'actualitat així com les accions que s'estan duent a terme.
* ↑ «Notícia de la sortida d'Amadeu Casellas de la presó.». Arxivat de l'original el 2010-03-12. [Consulta: 9 març 2010].
* ↑ «Casellas, condemnat per mirar d'entrar heroïna a la presó.». Arxivat de l'original el 2010-05-05. [Consulta: 3 maig 2010].

## Enllaços externs

* Bloc per la llibertat d'Amadeu Casellas
* Comença una nova vaga de habrá (20-04-09)
* Article periodístic
* Carta del 20 d'octubre enviada a la Consellera Tura PDF
* Entrevista a Amadeu Casellas, dies abans de la condemna de maig 2010